S-144/2016

Mál þetta er höfðað með ákæru lögreglustjórans á Suðurnesjum, útgefinni 29. mars 2016, á hendur H-kk-þgf S-kk-þgf G-kk-þgf, kt. 000000-0000, til heimilis að [...].

Ákærða eru gefin að sök umferðarlagabrot „með því að hafa fimmtudaginn 22. janúar 2015, ekið bifreiðinni JN 225, norður hringveginn sunnan við Vaðlaheiðargöngin í Svalbarðsstrandarhreppi, sviptur ökuréttindum og undir áhrifum ávana- og fíkniefna sem bönnuð eru á íslensku yfirráðasvæði og því verið óhæfur til að stjórna ökutækinu örugglega í umrætt sinn.“

Telst þetta varða við 1. mgr. sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til og er réttilega heimfærð til refsiákvæða í ákæru, en magn tetrahýdrókannabínóls í blóðsýni sem tekið var úr ákærða í kjölfar framangreinds aksturs hans reyndist vera 48 ng/ml.

Ákærði er 29 ára. Honum var með dómi 7. desember 2010 gert að greiða sekt og sæta sviptingu ökuréttar í 12 mánuði fyrir brot gegn 1. mgr. sbr. 2. mgr. 45. gr. a. umferðarlaga. Þá var hann 30. janúar 2012 dæmdur til að sæta fangelsi í sjö mánuði, þar af fimm mánuði skilorðsbundið til þriggja ára, og að auki gert að greiða sekt og sæta sviptingu ökuréttar í tvö ár fyrir brot gegn lögum um ávana- og fíkniefni nr. 65/1974 og umferðarlagabrot, sem fólust í því að hann ók bifreið sviptur ökurétti og undir áhrifum ávana- og fíkniefna. Með þeim dómi var dæmd upp fimm mánaða skilorðsbundin fangelsisrefsing sem ákærði hlaut 12. desember 2011 fyrir þjófnaðar- og fíkniefnalagabrot, en refsing í því máli hljóðaði upp á sex mánaða fangelsi. Með síðargreinda dómnum var dæmd upp þriggja mánaða skilorðsbundin fangelsisrefsing samkvæmt dómi 31. október 2011, en þá var ákærði sakfelldur fyrir þjófnaðarbrot og brot á lögum um ávana- og fíkniefni. Þá var ákærða gerð sekt og svipting ökuréttar í 12 mánuði með dómi 15. mars 2012 fyrir akstur undir áhrifum ávana- og fíkniefna, en viðurlög samkvæmt þeim dómi voru ákveðin sem hegningarauki við framangreindan dóm frá 30. janúar 2012. Með dómi 7. júní sama ár var ákærði sakfelldur fyrir brot gegn 244. gr. og 231. gr. almennra hegningarlaga og dæmdur í átta mánaða fangelsi, þar af fimm mánuði skilorðsbundið til þriggja ára og var skilorðshluti dómsins frá 30. janúar 2012 þá dæmdur upp. Loks var ákærða með dómi 12. febrúar 2013 gert að sæta fangelsi í 30 daga fyrir brot gegn sömu lagaákvæðum og hann er sakfelldur fyrir í þessu máli. Hann var að auki sviptur ökurétti ævilangt.

Með þeim brotum sem hér er dæmt um rauf ákærði skilorð fimm mánaða fangelsisrefsingar samkvæmt dómi 7. júní 2012 og ber því að gera honum refsingu í einu lagi fyrir brot samkvæmt þeim dómi og þau brot sem hér er til meðferðar, sbr. 60. gr. og 77. gr. almennra hegningarlaga. Að virtum sakaferli ákærða, einkum að því er varðar brot gegn umferðarlögum, sbr. 5. töluliður 1. mgr. 70. gr. almennra hegningarlaga, þykir refsing hans hæfilega ákveðin fangelsi í átta mánuði. Þykir mega fresta fullnustu fimm mánaða af refsingunni og skal sá hluti hennar falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga.

Árétta ber að ævilöng ökuréttarsvipting ákærða haldist.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, H-kk-nf S-kk-nf G-kk-nf, sæti fangelsi í átta mánuði, en fresta skal fullnustu fimm mánaða af refsingunni og sá hluti hennar falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 165.817 krónur í sakarkostnað, þar með talda þóknun skipaðs verjanda síns, B-kk-ef D-kk-ef H-kk-ef héraðsdómslögmanns, 86.800 krónur.

Þ-kk-nf I-kk-nf N-kk-nf